
L Omfanget af Helligaandens Gerning. 


I Skriften bruges der mange Navne og Bil- 
leder for derved at betegne Helligaandens Ger- 
ning. Den er saa omfattende og mangesidig, at 
det er nødvendigt at benytte forskellige Benæv- 
nelser, eftersom hvert enkelt Billede, der er 
stærkt begrænset, kun tjener til at belyse et 
bestemt Omraade, ligesom Jesus jo ogsaa ved 
Hjælp af mange Lignelser belyste Guds Rige. 

Vi skal derfor ikke lade os forvirre af de 
mange forskellige Benævnelser, som Skriften 
bruger om Helligaandens Gerning. De tjener 
til, ret forstaaei og ret anvendt, at aabne vort 
Syn for, hvor omfattende den er. 

Det er ikke med Helligaandens Gerning, som 
det er med Jesu Død, hans Opstandelse, Ordets 
Prædiken, Menneskets Tro o. s. v., der hver for 
sig udgør en Del af Frelsens Værk og har sin 
bestemte Plads i Frelsens Orden. Saadan er 
det ikke med Helligaandens Gerning. Den er 
ikke begrænset til en enkelt Plads i Rækken af 

Frelsens Orden, den udgør en væsentlig Del af 
det hele. Den bestaar i at være Sjælen eller 
rettere være Aanden i hele Frelsens Værk. 

Vel kan det se ud til, at Helligaandens Sen- 
delse paa Pinsedagen udgør et bestemt Led i 
Frelsens Værk, det Led, der forbinder Jesu Livs- 
værk med Menigheden, eftersom Forligelsens 
Værk ikke kunde frugtbargøres i Menigheden 
uden Aanden, men vi bør erindre, at Helligaan- 
den føjede intet til det fuldbragte Værk paa 
Pinsedagen, han kom som den herligste Frugt 
af det og gav det sit rette Indhold. 

Nej, det er med Helligaanden som med Solen, 
den udgør ingen bestemt Del af Landskabet, den 
føjer ikke noget til det, hverken til Blomsterne, 
Skoven eller Bakkekammen, men den fylder 
hele Landskabet med Lys og Skønhed, den giver 
Bakkekammen Form, Skoven Farve og Blom- 
sten Liv. 

Saaledes er Helligaandens Gerning. Det er 
den, som giver Liv, Kraft og Skønhed til alle 
Dele af Frelsens Værk. Han føjer intet til, men 
han fylder det alt sammen. Uden ham er hele 
Frelsens Værk i Mørke og uden Mening. Det 
er hans Gerning at lade det træde frem i Lyset 
og give det Livsindhold. 

Naar Helligaandens Gerning har en saadan 

Rækkevidde, at der ikke kan sættes Grænser for 
den, eftersom den ikke kan begrænses til nogen 
enkelt Del af Frelsens Værk, kan vi ikke undres . 
over, at Skriften bruger mange Billeder og Be- 
nævnelser til at belyse den med. Det er nød- 
vendigt for at klargøre hans Forhold snart til 
et bestemt Omraade af Frelsens Værk og snart 
til et andet. 

Vi bør dog erindre, at Billeder, hvor værdi- 
fulde de end er til at kaste Lys over den aan- 
delige Verden, som ligger uden for vor Syns- 
kreds, kun er Billeder. De kan i det højeste 
kun give en svag Afspejling af selve Virkelig- 
heden; thi i dem fremstilles det aandelige i et 
jordisk Klædebon. 

De af Skriftens Billeder, som drages frem i 
det følgende, er saadanne, der belyser Hellig- 
aandens Gerning i hans Forhold til vor Frelse. 


Beseglingen. 

Dette Billede bruges flere Steder i Skriften 
til at betegne, hvad der sker, naar Gud giver 
Mennesket sin Aand. I Ef. 1, 13 staar der: — »i 
hvem (Kristus) I ogsaa, da I bleve troende, bleve 
beseglede med Forjættelsens hellige Aand«. Og 
i Kap. 4, 30: »Bedrøver ikke Guds hellige Aand, 
med hvilken I bleve beseglede til Forløsnin- 

gens Dag.« At modtage Helligaanden er lig en 
Besegling. 

At besegle er en Handling, hvorved man be- 
kræfter, at en Sag er i Orden; man sætter sit 
Segl under til Godkendelse af den. Fra det Øje- 
blik af staar man inde for den. Og endvidere 
kan det siges, at man besegler en Ting, naar 
man paa sine Ejendele sætter sit Stempel, for 
at alle kan se, hvem de tilhører, I Rom. 8, 9 
staar der: »Men om nogen ikke har Kristi Aand, 
da hører han ham ikke til.« 

I den Forstand er det at være beseglet med 
Helligaanden at have Guds Bekræftelse paa, at 
han godkender vor Tro, staar inde for den. Og 
tillige er Beseglingen Guds Ejendomsmærke, 
som han paatrykker alle dem, der hører ham 
til. Paa dette Mærke kender han sine og ken- 
des af sine, Der kan da ingen Fejltagelse ske 
paa den store Indsamlingsdag. Alle de, som 
hører Herren til, bærer hans Mærke. I 2. Tim. 
2, 19 kan vi læse om, hvilken Indskrift Guds 
Segl har. Der kan ingen Forfalskning ske; thi 
det sætter dybe Spor i Menneskets Væsen og Liv. 

Naar et Menneske modtager Guds Vidnesbyrd, 
tror det, besegler det derved Guds Sanddruhed 
(Joh. 3, 33). Ved at tro Guds Vidnesbyrd be- 
kræfter Mennesket, at det er tilforladeligt. Det 

er det samme som at besegle det. Vel er det 
sandt, at Guds Vidnesbyrd trænger ikke til at 
bekræftes af Mennesker. Det er lige sandt, enten 
Mennesker tror det eller ikke. Men et Menne- 
ske, som tror det, bekræfter ved sin Tro, sætter 
ved den sit personlige Segl under det paa, at 
det er troværdigt og ærer derved Gud. 

Naar Gud giver Mennesket sin Aand, bekræfter 
han derved, at Menneskets Tro er sand, at den 
har det rette Indhold, Jesus Kristus. Fra dette 
Øjeblik af staar Gud selv inde for den, han har 
sat sit Segl under den til Stadfæstelse paa, at 
den er sand. Forligelsen er fuldbyrdet og ble- 
ven beseglet. Og samtidig er denne Bekræftelse 
Guds Ejendomsmærke, Kendetegnet paa, at Men- 
nesket hører ham til, er helliget Herren. 

Helligaandens Besegling kan ikke finde Sted, 
uden at vi er vidende derom. Det er en Livs- 
oplevelse, der sætter Spor. Den kendes paa, at 
vi har fuld Vished i Troen paa, at Jesu Kristi 
Forsoningsværk er fuldgyldigt til vor Frelse og 
Vished om, at vi hører Herren til. Det er Be- 
seglingens subjektive Side. 

At blive beseglet med Helligaanden er det 
samme som at faa Del i ham, det er en væ- 
sentlig Del af selve Frelsens Værk, ikke noget 
Tillæg til den. Hvor værdifuldt det end er, at 

erholde Syndernes Forladelse af Naade forme- 
delst Jesu Kristi Død, vilde vi dog staa uden 
for Livssamfund med Gud, hvis han ikke ved 
sin Aand oprettede dette. Det stemmer med, 
hvad Peter sagde paa Pinsedagen, da han talte 
til Folket om Omvendelse og Daab: — »til eders 
Synders Forladelse; og I skulle faa den Hellig- 
aands Gave« (Ap. G. 2, 38). 


Helligaandens Fylde. 


Naar der i Skriften tales om Helligaandens 
Fylde og at være fyldt af Helligaanden, da er 
det med Henblik paa det troende Menneskes 
personlige Helligelse. Detie fremgaar af mange 
Steder i Skriften. Naar Paulus skriver i Ef, 5, 
18: — »men lader eder fylde med Aanden«, da 
vil han dermed tilskynde sine Læsere til at hente 
deres Livskraft fra Helligaanden. Og naar der 
siges om Peter (Ap. G. 4, 8), om Stefanus (Ap. 
G. 6, 5) og om Barnabas (Ap. G. 11, 24), at de 
var fyldt af den Helligaand, da vil det sige, at 
disse Herrens Tjenere helligede sig den Tjeneste, 
som de udførte, i den Grad, at Helligaanden 
kunde fylde dem. 

Helligaandens Fylde betegner den Rigdoms 
Overflod af Liv, Kraft, Lys og Skønhed, som er 
i ham. Og at blive fyldt af ham betegner det 

Maal af aandelig Berigelse, som tilgaar dem, 
der helliger sig til Herren og hans Tjeneste. 

Beseglingen er Guds Værk, men at blive fyldt 
af Aanden det beror paa os selv, det sker i For- 
hold til, som vi gør Helligaanden til vort per- 
sonlige Liv. 

Helligaandens Livsrigdom, der er uden Maal, 
er stillet til Raadighed for enhver, som er ble- 
vet beseglet med ham. Men dette er jo ikke 
det samme som at have tilegnet sig hele denne 
Rigdom. Og selv om et Menneske faar Naade 
til at blive fyldt af Helligaanden, har det kun 
modtaget en lille Del af hans Fylde, der er uud- 
tømmelig. 

Det er ikke med Helligaandens Fylde, som 
det er med Beseglingen; denne finder Sted en 
Gang for alle, hvorimod hin ikke er nogen af- 
sluttet Handling, som vi saadan kan blive fær- 
dig med. At blive fyldt med Aanden betegner 
vort frie Forhold overfor ham til enhver Tid 
og i vort Livs mange forskellige Forhold. 

Vort Personlighedsliv er jo ikke afsluttet 
med, at Herren sætter sit Segi paa os, det er 
under en stadig Udvikling. Vi bliver ikke til 
hellige Personligheder ved nogen aandelig Trylle- 
formular, ikke heller ved blot at bede derom, 
det sker alene i Livets haarde Strid, ved at vi, 

ofte i dyb Smerte, bøjer vor Vilje under Hel- 
ligaandens Vilje. I alle Forhold er vi stillet frit, 
og vi stiller os til dem, eftersom vi er bestemt 
af os selv eller Herren. 

I alle de Tilfælde, hvor vi søger vort eget, 
træder Aanden bedrøvet tilbage, vi er fyldt af 
os selv. Men i alle de Tilfælde, hvor vi i Fri- 
hed helliger os Herren, tager Aanden os i Be- 
siddelse, vi er fyldt af ham. Saa ofte dette sker, 
beriges vort Personlighedsliv, det faar et større 
aandeligt Indhold. Men er vi bestemt af vort 
eget Jeg, finder der en aandelig Tilbagegang 
Sted med os. 

I dette frie Forhold til Helligaanden er Aar- 
sagen at søge til de Svingninger, som kan finde 
Sted i vort Aandsliv, saaledes som vi ser det 
hos Peter. Ja, vi kan endog tage tilbage for os 
selv et og andet Omraade af vort Liv, som vi 
havde helliget Herren. Det er derfor ikke nok, 
at vi paa et bestemt Tidspunkt i vort Liv valgte 
at stille os til Herrens Tjeneste og fyldt af Hel- 
ligaanden fik Kraft til at tjene. Nej, det samme 
hør fortsættes langs ad Livets Vej. 

I Forhold til som det sker, bliver Helligaan- 
den vort personlige Eje, omsat i vor Person- 
lighed, saaledes at det til enhver Tid og under 
alle Forhold kan siges, at vi er fyldt af ham, 

fordi vi i vort Valg er bestemt af ham (Gal. 
5, 25). 

Det bør være os magtpaaliggende at være 
fyldte af Helligaanden, og vi har Barnets Ret 
til at bede derom; thi han er, naar Talen er om 
at blive hellige Personligheder, ligesaa nødven- 
dig for os dertil, som Brødet er for vort fysiske 
Liv (Euk 11/13): 


Pantet. 


Dette Billede betegner Helligaandens Gerning 
for os med Henblik paa den Del af Frelsen, 
som vi endnu ikke har modtaget: »Som (Hellig- 
aanden) er Pant paa vor Arv, til Ejendommens 
Forløsning« (Ef. 1, 14). »Og gav os Aandens 
Pant i vore Hjerter« (2. Kor. 1, 23). 

Et Pant er en Sikkerhed, en Garanti for, at 
det, som haves til gode, vil følge. I den Betyd- 
ning er Helligaanden for saa mange, som er ble- 
vet beseglet med ham, den afgjorte Sikkerhed 
for, at Haabet om at faa Del i den fulde Frelse 
ikke kan beskæmme nogen (Rom. 5, 5). En 
større Sikkerhed for vort Haab kan Gud ikke 
give os end den, som er givet ved Helligaanden. 
Han er Pantet paa Guds Kærlighed til os; thi ved 
ham har Gud meddelt sig selv til os, samtidig 
med, at han aabenbarer sit herlige Væsen for os. 

Men et Pant kan foruden at være Sikkerhed 
ogsaa være Forskud, en Forudbetaling af det, 
som man har til gode. Og det er egentlig Or- 
dets Mening i de citerede Skriftsteder. Paa 
samme Tid, som han er Borgen for vor fulde 
Frelse, er han et Forskud paa Arven, Livssam- 
fundet med Gud. Ved Helligaanden kan vi kende 
og erfare, hvori Saligheden bestaar, ja, ved ham 
har vi faaet en Forsmag paa Livets velsignede 
Fylde. 


Salvelsen. 


Salvelsen med Helligaanden betegner hans 
Forhold til dem, som af Herren er kaldet til en 
særlig Tjeneste. Om Jesus hedder det, at han 
var salvet til Tjenesten (Luk. 4, 18). Johannes 
siger (1. Joh. 2, 20) om de troende: »I have Sal- 
velse fra den hellige og vide alt«. Og Paulus. 
skriver (2, Kor. 1, 21) med Henblik paa sit 
personlige Forhold til den Herre, som var Gen- 
stand for hans Prædiken, at det var ikke et ud- 
vortes Forhold, eftersom Gud selv havde salvet 
ham. 

Dem, som Herren kalder til særlige Tjenester, 
udruster han ved Helligaanden. Denne Udrust- 
ning lignes ved en Salvelse, der er et Billede 
paa Glæde og Styrke (Heb. 1, 9; Ap. G. 10, 38). 

En saadan Salvelse er nødvendig, eftersom der 
skal megen Naade til at tjene i Herrens Hus. 

Under den gamle Pagt blev Præster, Profeter 
og Konger salvet. Som Guds Repræsentanter i 
Israel blev de indviet og udrustet til de særlige 
Tjenester, hvortil de blev kaldet. Deres Tjene- 
ste bestod særlig i følgende: Præsten havde at 
varetage Forligelsen ved Offer, Profeten den 
aandelige Vejledning ved sin Indsigt og Kongen 
Førerskabet ved sin personlige Overlegenhed. 

Vel har Herrens Tjeneste skiftet Form i mangt 
og meget, men i Princippet er den uforandret. 
Tiltrængtes der Salvelse til den Tjeneste, som 
Paulus kalder Bogstavens (2. Kor. 3, 6), for at 
den ikke skulde være blottet for Herlighed, 
hvormeget mere tiltrænges der Salvelse til Aan- 
dens Tjeneste, for at dens Herlighed kan ses 
og kendes. 

Skikketheden til Herrens Tjeneste bestaar jo 
særlig i den personlige Tildannelse, uden hvil- 
ken Evner og Uddannelse ingen Værdi har. Det 
er derfor nødvendig at være salvet til Tjenesten. 
Thi det er Helligaanden, som giver Kærligheden 
til den personlige Offertjeneste, det er ham, der 
giver Visdom, den sande aandelige Indsigt i 
Frelsens Raad, og det er ham, som til det gode 


Førerskab giver Styrke og Naade til at bruge 
det ret. 

At være salvet med Helligaanden vil da sige 
ved ham at have modtaget den rette Udrustning 
til Tjenesten. Det er noget helt andet, end naar 
der i Skriften er Tale om at modtage Hellig- 
aanden til Stadfæstelse paa, at vi har Del i Guds 
Naade ved Troen paa Jesus Kristus. 

De Billeder, som her er draget frem, tjener 
til Eksempel paa, at ethvert Billede kun er be- 
stemt til at belyse et bestemt Omraade af Hel- 
ligaandens udstrakte Gerning. De bør derfor 
ikke bruges i Flæng, men i den rette Orden og 
med det Formaal, hvortil de er bestemt. Det 
er kun, naar de bruges paa den Maade, at de 
tjener til at kaste Lys over Helligaandens Ger- 
ning, ellers tjener de kun til Forvirring. Bruges 
Billedet »Helligaandens Fylde«, der betegner 
hans Livs Rigdom, hvoraf de, som helliger sig 
til Herren og hans Tjeneste, øser til deres per- 
sonlige Berigelse, til at belyse, hvad der sker, 
naar Gud ved sin Aand besegler et Menneskes 
Tro, bliver det hele uden Mening. Thi dette, 
at Gud bekræfter et Menneskes Tro ved Hellig- 
aandens Segl, har ingen Lighed med, at Menne- 
sket bliver beriget af Helligaanden ved at hel- 

lige sig. Billederne faar først en god Mening, 
naar de bruges til at belyse, hvad de er Bil- 
leder paa. 

Til en ret Forstaaelse af Billederne hører 
ogsaa Kendskab til de Ting, som de skal belyse. 
Man kender ikke en Mand, fordi man ser hans 
Billede, men man kender hans Billede, naar 
man kender Manden. Saaledes er det ogsaa 
med de Billeder, der betegner Helligaandens 
Gerning. Vi har Vanskelighed ved at finde os 
til Rette med dem, fordi vi har saa lidt For- 
staaelse af Aandens Gerning. Kendte vi ham 
bedre, vilde vi kende enhver Afspejling af ham, 
selv om Billedet var mangelfuldt. 

Et Billede faar først Mening, naar vi kender, 
hvad det skal betegne. Der svinges med et 
Flag paa forskellig Maade, vi ser det og spørger: 
hvad skal det betyde? Men den, som kender 
Billedtegnet, forstaar straks Meningen dermed 
fordi han kender, hvad det skal betegne. 

Vi forstaar ikke Skriftens Billedtale om Hel- 
ligaandens Gerning uden at have noget Kend- 
skab til den, Men har vi erfaret Helligaandens 
Værk i vore Hjerter og vort Liv, da tjener Bil- 
lederne til at anskueliggøre for os, hvori den 
bestaar. 

Aandsdaaben. 

Billedtalen om at døbe med den Helligaand 
bruges i Skriften til at betegne Jesu Kristi Ger- 
ning. Det er den, som Døberen taler om, naar 
han siger: »Jeg døber eder med Vand til Om- 
vendelse, men den (Jesus Kristus), som kommer 
efter mig, er stærkere end jeg, han, hvis Sko 
jeg ikke er værdig at bære. Han skal døbe 
eder med den Helligaand og Ild« (Matt. 3, 11). 
Billedet om Aandsdaaben kan derfor ikke side- 
ordnes med de Billeder, som bruges til at be- 
tegne, hvori Helligaandens Gerning bestaar. 

De forskellige Benævnelser, som Herren 
bruger i Samtalen med Disciplene, hvorom vi 
kan læse i Joh. Evang. Kap. 14—16, tjener ogsaa 
til at belyse Helligaandens Gerning i og for 
Menigheden. Men Billedet om Aandsdaaben 
benyttes ingen Steder til at betegne, hvad Hellig- 
aanden skal virke, hverken i Menigheden eller 
i det enkelte troende Menneske. Det bruges 
udelukkende til at betegne, hvori Jesu Gerning 
bestaar, den lignes ved en Daab med Hellig- 
aanden. Det overvældende i Billedet er, at 
Daaben, hvortil der ellers bruges Vand, skal af 
Jesus fuldbyrdes ved Aand. 

Vel skriver Paulus til Menigheden i Korinth: 
»Thi med een Aand bleve vi jo alle døbte til at 

være eet Legeme« (1. Kor. 12, 13). Men dette 
siger han for at begrunde Menighedens Enhed 
til Trods for de forskellige Gaver, eftersom de 
var alle gennemstrømmet af samme Livspust, 
Helligaanden. At Paulus her forbinder Hellig- 
aandens Meddelelse med Vanddaaben (her er 
slet ikke Tale om nogen særlig Aandsdaab), 
har nok sin Grund i, at det var ved Daaben, at 
de var blevne forbundne med Menigheden, Kristi 
Legeme, og derved havde faaet Del i Menig- 
hedens Aandsdaab med dens rige Gaver. 

Billedet om Aandsdaaben er derfor noget for 
sig selv, det betegner ikke en Del af Hellig- 
aandens Gerning i Lighed med de andre Bille- 
der, men det betegner Summen af Jesu Gerning. 
Vel er Frelserværket en Enhed, men det har lig 
Mønten to Sider, som har forskelligt Præg. 
Der er Forskel paa, naar der i Skriften tales 
om Jesu Gerning for Menigheden, der samler 
sig i, at han sender den Helligaanden, og naar 
der tales om Helligaandens Gerning i og ved 
Menigheden, efter at han har taget Plads i dens 
Midte. — Til en ret Forstaaelse af Billedtalen 
om Daaben med Helligaanden, er det af Vigtig- 
hed at have dette klart for sig. 

Naar Døberen talte om Jesu Gerning paa 
denne billedlige Maade, havde det vel sin Grund 

i, at han var overvældet af, hvad han var Vidne 
til. Han saa ved Jesu Daab, »at den Helligaand 
dalede ned over ham i legemlig Skikkelse som 
en Due« (Luk. 3, 23). Han tilføjer i sit person- 
lige Vidnesbyrd derom: »og den blev over ham« 
(Joh. 1, 32). Og videre hedder det: »Thi han, 
hvem Gud udsendte, taler Guds Ord; Gud giver 
nemlig ikke Aanden efter Maal (Joh. 3, 34). — 
Døberen forstod, at Jesus havde Helligaandens 
hele Fylde. Han fik derved fuld Vished for, at 
det var ham, som skulde oprette Guds Rige i 
Israel. Thi han siger: »Og jeg kendte ham 
ikke, men den, som sendte mig for at døbe 
med Vand, han sagde til mig: Den, som du ser 
Aanden dale ned over og bliver over, han er 
den, som døber med den Helligaand« (Joh. 1, 33). 

Med Billedet af Helligaandens Rigdom for 
Øje saa Døberen, at Jesus Kristus var bedre 
udrustet til at gøre Israel skikket for Guds 
Rige, end han selv var. Den gennemgribende 
Renselse og en Sindets Fornyelse, som Folket 
trængte til, og som hans Daab betegnede, vilde 
Jesus være i Stand til at fuldbyrde. Døberen 
saa, at hans Gerning var mod Jesu Gerning som 
Vand mod Aand. 

Hvad Døberen med sit profetiske Syn saa, 
det er virkeliggjort for vore Øjne. Den him- 

melske Gave, Helligaanden, som Jesus havde 
modtaget, blev hans personlige Liv og Ejendom, 
ved at han helligede sig til den Tjeneste, hvor- 
til han var kaldet. Han har renset sit Folk for 
enhver Plet ved sit dyrebare Blod, og af sit 
Livs Overflod har han fornyet det ved at dele 
sit Liv med det, saadan som det skete paa 
Pinsedagen. Dette Under, at Jesu Menneskeliv, 
ved at det af ham selv blev givet hen til en 
Genløsning for mange, blev saaledes omformet, 
at det kunde meddeles Menigheden og blive 
dens Liv, er det, der betegnes ved at døbe med 
Helligaanden. 

Opfyldelsen af Døberens Billedtale fandt 
Sted paa Pinsedagen. Dette fremgaar klart af 
Jesu Ord til Disciplene: »Og medens han var 
sammen med dem, bød han dem, at de ikke 
maatte vige fra Jerusalem, men skulde oppebie 
Faderens Forjættelse, »hvorom«, sagde han, 
»I har hørt af mig«. Thi Johannes døbte med 
Vand; men I skulle døbes med den Helligaand 
om ikke mange Dage« (Ap. G. 1, 4—5). Med 
disse Ord klargør Jesus for Disciplene Døberens 
dunkle Tale. Han siger dem (de forstod ikke 
paa dette Tidspunkt Jesu Tale om Helligaanden), 
at de skulde døbes med den Helligaand, som 
Døberen havde sagt, men at det var ensbetydende 

med hans Tale til dem om, at han vilde sende 
dem Talsmanden, som skulde være i hans Sted. 
Talen om Menighedens Aandsdaab er da kun 
en billedlig Benævnelse for det Under, at den 
herliggjorte Jesus vender tilbage til Menigheden 
i en fornyet Skikkelse ved Helligaanden for at 
bo i dens Midte. 

Efter at Jesus har sendt Helligaanden, bleg- 
ner alle Billeder for selve Virkeligheden, som 
alle det gamle Testamentes Profetier om Jesus 
blegner i Lyset af deres Opfyldelse. Det er 
ikke nødvendigt for os at ty til Døberens Bil- 
ledtale for at faa Klarhed over Jesu Gerning, 
eftersom den er fuldbyrdet for vore Øjne. Men 
det er os givet at skønne over, i hvor stor en 
Udstrækning det brugte Billede passer paa 
Virkeligheden. Og vi maa sige, at det passer 
slaaende. Dog ser vi ogsaa, at Billedet, lig 
ethver andet Billede, kun belyser Jesu Gerning 
paa et bestemt Punkt, nemlig i dens Grundprin- 
cip: dens Aandelighed. 

Døberen var den første, der havde Øje for 
dette. Der var ingen andre af hans Samtid, 
som forstod, at Guds Riges Storhed, Kraft og 
Herlighed bestaar i, at det er et aandeligt Rige. 
Men Pinsen har paa en tydelig Maade fastslaaet, 
at det er saaledes. Det grundes i Hjerterne 

ved Helligaanden. Det er dette, Billedet om 
Aandsdaaben skal anskueliggøre. Presses det 
til at betegne mere, forvanskes baade Billedet 
og den Virkelighed, som det er bestemt til at 
belyse. 

En Gang for alle har Menigheden modtaget 
sin Aandsdaab. Det er med den, som med 
enhver anden Daab, der er ret fuldbyrdet, den 
skal ikke gentages. Jesus siger derom til sine 
Disciple: »Jeg vil bede Faderen og han skal 
give eder en anden Talsmand til at være hos 
eder evindelig« (Joh. 14, 16). Og i samme For- 
bindelse hedder det: »thi den (Sandhedens 
Aand) bliver hos eder og skal være i eder«. 

1 Aandsdaaben, som blev fuldbyrdet paa Pinse- 
dagen, har alle Guds Børn Del i Lighed med, 
hvad der skete med det gamle Israel, da det 
en Gang for alle blev døbt i Skyen og i Havet 
(1. Kor. 10, 2). Det gamle Israel blev døbt til 
Moses, det nye til Jesus Kristus. 

Vel ser det ud til, at der i Ap. G. 8, 5—17, 
hvor der fortælles om, at Samaritanerne blev 
meddelagtige i Guds Rige, ved at de troede 
Evangeliet, som blev forkyndt for dem, er Tale 
om en Gentagelse, eftersom Helligaanden blev 
dem givet paa en særlig Maade. Det hedder: 
»Da lagde de (Peter og Johannes) Hænderne 

paa dem, og de fik den Helligaand«. Det samme 
gælder om, hvad der skete i Kornelius” Hus, 
hvor Peter dristede sig til at tale til Hednin- 
gerne om Guds Rige; thi da skete det uventede: 
»Medens Peter endnu talte disse Ord, faldt den 
Helligaand paa alle dem, som hørte Ordet« 
(Ap. G. 10, 44). Men det er ingen Gentagelse af, 
hvad der skete paa Pinsedagen, det er kun til- 
syneladende, det er en Udvidelse af Aands- 
daaben. De Foik, som fik Del i den, kunde 
ikke grundet paa Forholdenes Natur være med 
Pinsedagen til Trods for, at de ved Naaden 
havde Ret til at gaa ind ad Menighedens Dør. 
Med denne Udvidelse er Menighedens Aands- 
daab afsluttet. Herren har paa en afgjort Maade, 
hvilken Forholdene krævede, vist, at i den har 
alle Folk lige Del, eftersom hans Forsonings- 
værk er fuldbyrdet for alle Jordens Slægter. 
Jesu Gerning havde Pinsen som Maal, hans 
Liv, Død og Forherligelse var Midler til at naa 
den. Men efter at Helligaanden har taget Plads 
i Menigheden, er Pinsen ikke længere Maalet, 
den er Midlet, hvorved Guds Rige skal grundes i 
Hjerterne, for at det kan træde frem her i 
Verden ved Menigheden. At gøre Pinsen til 
Maalet det er at trænge Riget tilbage ved at 
overse Jesu Kristi fuldbragte Værk. Det bør 

vi ikke. Der bliver heller ingen Pinse af at 
stille det i Skyggen. Nej, vi skal ikke arbejde 
for og bede om, at det maa blive Pinse, men 
vi bør arbejde for Guds Riges Fremme og bede 
om Helligaandens Kraft dertil, fordi det Aar 
været Pinse. 

Det gamle Testamentes Husholdning havde 
Jesu Komme i Kødet til Maal. Da dette Maal 
var naaet i Tidens Fylde, blev Maalet til Middel. 
Fra den Stund af blev Pinsen Maalet, og nu 
Pinsen er naaet, er den Midlet for et nyt Maal, 
nemlig Guds Riges Fremme blandt alle Folk 
paa Jorden o. s. v. indtil Rigets Fuldendelse. 
Ethvert nyt Afsnit i Guds Rige er bygget paa 
det forudgaaende og bærer i sig Muligheden 
for at naa videre frem. 


Nogle vil maaske spørge: Hvordan forholder 
det sig med de mange Vidnesbyrd, som aflæg- 
ges af alvorlige Kristne om at have modtaget 
Aandsdaaben? Disse Vidnesbyrd kan man ikke 
saadan lade ude af Betragtning. Nej, det kan 
vi ikke, og det bør vi ikke, selv om vort Tros- 
liv ikke har formet sig paa samme Maade som 
deres. 

Men selv om det er en Kendsgerning, at 

mange Kristne paa et bestemt Tidspunkt i deres 
Liv længe efter deres Omvendelse har modtaget 
et rigt Maal af Helligaanden, er der jo ingen 
Nødvendighed for at kalde det en Aandsdaab. 
Der siges ingen Steder i Skriften om Jesus, at 
han var døbt med den Helligaand til Trods for, 
at han havde hele Aandens Fylde, men der 
siges, at han var beseglet (Joh. 6, 27), salvet 
(Ap. G. 10, 38), og at han var fyldt af Hellig- 
aanden (Luk, 4, 1). Dette viser, at en Oplevelse, 
som ovenfor nævnt, bedre kan betegnes ved at 
være fyldt af eller salvet med Helligaanden paa 
et Tidspunkt, da de vedrørende helligede sig til 
Herren og hans Tjeneste. 

Den megen Tale om at blive aandsdøbt beror 
for en Del paa en Forveksling af Skriftens 
Billedtale. Man kalder det at blive fyldt af 
Helligaanden og salvet med ham for en Aands- 
daab. Nu, kan man sige, det er af mindre Be- 
tydning, hvilken Benævnelse man giver Hellig- 
aandens Gerning. Det vigtigste er, at den fuld- 
byrdes iblandt os. 

Noget helt andet er det, naar man bliver saa 
stærkt optaget af Aandsdaaben for at komme i 
Besiddelse af de Gaver, som er forbunden der- 
med, særlig dem, der glimrer og vækker Op- 
sigt. Da kan en for stærk Optagethed friste til 

at lave Aandsdaab. Men da Helligaanden aldrig 
kan erholdes som et ligefrem Middel til at ud- 
føre dette eller hint, bliver den Slags Foran- 
staltninger kun til daarlige Efterligninger. At 
lave Aandelighed efter en bestemt Form uden 
Helligaanden, det er forbunden med alvorlig 
Fare. Man kan let brænde sig. Simons 
Handlemaade, da han for Penge begærede at 
faa den Helligaand, for at han kunde drive For- 
retning dermed, staar som et afskrækkende 
Eksempel (Ap. G. 8, 18—24). 

Det bør være os nok, at Døberens Profeti 
og Herrens Forjættelse er opfyldt paa den her- 
ligste Maade, da Menigheden modtog Hellig- 
aanden. Fra den Dag af møder Helligaanden 
os gennem de to faste Former: Ordet og Menig- 
heden, men herom mere senere. 

Vi bør ingen Foranstaltninger foretage os af 
nogen Slags for at komme i Besiddelse af Hellig- 
aanden udover dem, som Herren i sin Visdom 
og Naade har ordnet for os. Er vi tro mod 
Herrens Ord, giver det Plads i Hjerte og Liv, 
da skal vi ikke alene vorde vise til Frelse ved 
Troen paa Jesus Kristus (2. Tim. 3, 15), men 
ogsaa vokse til Frelse ved Ordets uforfalskede 
Mælk (1. Pet. 2, 2). Ja, ikke det alene, men, 
som Paulus skriver: »Hvert Skrift er indaandet 

af Gud (d. e. gennemtrængt af Guds Aand) og 
nyttigt til Belæring, til Irettesættelse, til For- 
bedring, til Optugtelse i Retfærdighed, for at 
Guds-Mennesket maa vorde fuldkomment dygtig- 
gjort til al god Gerning« (2. Tim. 3, 16—17). 
Det er en gylden Anvisning til aandelig Frem- 
gang. Følger vi den, da skal vi ikke fare vild 
i sygelig Aandelighed. Naar dertil kommer, at 
der er Anledning nok i vort Forhold til Menig- 
heden og i Arbejdet sammen med den til at 
hellige os Herren til aandelig Berigelse i fuldeste 
Udstrækning, er der ingen Grund til at vige af 
fra Herrens de rette Veje. 


HI. Enheden i Helligaandens Gerning. 


I Helligaandens omfattende Gerning er der 
Enhed. Hans Gerning opløses ikke i mange 
'Smaadele uden indre Sammenhæng derved, at 
den strækker sig til alle Dele af Frelsens Værk. 
Formen kan være forskellig og maa nødven- 
digvis være det, men Enheden brydes aldrig, 
fordi han er helt og udelt i al sin Gerning, 

I Helligaanden er, som før bemærket, hele 
Frelsens Værk samlet, som hele Træet er samlet 
i dets eneste Frugt. Joh. siger Kap. 7, 39: 
»Thi den Helligaand var der ikke endnu, fordi 
Jesus endnu ikke var herliggjort«. Det vil jo 

ikke sige, at Helligaanden først blev til efter 
Jesu Herliggørelse, men det vil sige, at Hellig- 
aanden, der var Jesu personlige Eje, først kunde 
gives, efter at Jesus ved sit Blod havde oprettet 
den nye Pagt, hvorved han testamenterede sit 
Liv til dem, som vilde tro paa ham. 

Men det er ikke med denne kostelige Arv, 
som det er med Penge og Gods, der kan over- 
føres ad rent forretningsmæssig Vej. At arve 
en andens rige Liv er ikke saa lige til. Det kan 
ikke overføres, uden at der maa knyttes en 
personlig Livsforbindelse. 

Jesus kunde dø for os, betale al vor Skyld, 
uden at vi havde nogen Del deri, i Lighed 
med, at en kan oprette sit Testamente uden 
Arvingernes Medbestemmelse. Men vi kan ikke 
faa Del i hans Livs Arv uden ved at komme i 
nær Forbindelse med ham. Hans Liv kan ikke 
blive vort, uden at vi optager det i os. Det er 
dette Jesus siger i Joh. 6, 53—54. 

For at dette kunde blive muligt, var det 
nødvendigt, at Jesu personlige Liv blev omfor- 
met paa en saadan Maade, at vi kunde gribe 
det og tilegne os det. Paa samme Maade som 
Naturens Kræfter maa omformes til Brød, for 
at vi kan optage dem i os og leve derved. 

I Helligaanden er Jesu personlige Liv, ved 

at han gav det hen for os, omformet og til- 
passet efter vort aandelige Behov. Ved Hellig- 
aanden meddeler han sig selv til os, og ved 
ham kan vi modtage Livet. 


Helligaanden i Menigheden. 


Helligaandens Sendelse paa Pinsedagen er 
det store Vendepunkt i hans Virksomhed. Fra 
den Dag skiftede Helligaanden Form eller Bo- 
sted. Forud boede han i Jesus Kristus, hans 
Liv var den Form, hvorunder han fremtraadte 
her paa Jorden, I Jesu hellige og harmoniske 
Menneskeliv er Højdepunktet naaet for den 
Livsform, hvortil Helligaanden kan løfte Men- 
neskelivet. eller rettere, hvortil et Menneske 
kan hæves, naar det i Frihed helliger sig til 
Gud og hans Gerning og bliver fyldt af Hellig- 
aanden. 

Men paa Pinsedagen tog Helligaanden Bolig 
i Menigheden, den Kreds af Mænd og Kvinder, 
der troede paa Jesus Kristus. Fra den Stund 
af blev han Menighedens Liv og den hans Livs- 
form. Menighedens Liv og Virksomhed er be- 
stemt til at være en Udformning af Hellig- 
aandens Livskraft med det Formaal at virkelig- 
gøre det sande Menneskeliv efter Jesu Livs 
Eksempel. 

Nu har Helligaanden boet midt iblandt Guds 
Folk siden den store Pinsefest, men til Trods 
derfor er han kun lidt kendt. Døberen sagde 
til sin Samtid med Henblik paa Jesus Kristus: 
»Midt iblandt eder staar den, I ikke kender« 
(Joh. 1, 26), det samme kan siges med Henblik 
paa Helligaanden. 

Naar dette er saaledes, har det vel nok for 
en Del sin Grund i hans Troskab mød den 
Mission, som er ham givet, nemlig at forherlige 
Jesus Kristus. Det er, som han unddrager sig, 
naar vi forsøger at efterforske hans Gerning, 
for at Jesus Kristus kan træde i Forgrunden. 
Det er med Helligaanden som med Døberen, 
han træder tilbage, for at Menigheden kan give 
sig hen til sin rette Herre. 

Men Ukendskabet til Helligaanden har ogsaa 
sin Grund i vor ringe aandelige Sans og i Til- 
bøjeligheden til at overse, at han er os nær i 
Menigheden, der er hans Bosted. 

Saasnart Talen er om Helligaanden, om at 
komme i nærmere Forbindelse med ham, om 
at blive fyldt af ham, da er det, som om den 
kristne Verden er i Vildrede med sig selv. De 
mange Foranstaltninger, der gives Anvisning 
paa, hvor velmente de end er, røber, hvor lidt 
Forstaaelse, der egentlig er af Vejen frem til 

den aandelige Verden, og det til Trods for, at 
den er jævn og lige til. Thi naar Menigheden 
er Helligaandens Bosted (1. Kor. 3, 16), da bør 
de, som søger ham, søge der, hvor han er at finde" 

Vel er det sandt, at Helligaanden falder ikke 
stærkt i Øjnene, naar han fremtræder i Menig- 
hedens Hverdagsdragt, men det forandrer ikke 
noget i Frelsens Plan. Der var heller ingen 
ydre Herlighed at se, da Sønnen lagde sin Her- 
lighed til Side og iførte sig menneskelig Skik- 
kelse. Det var kun dem, som kom i nær For- 
bindelse med ham, der saa hans Herlighed. 
Det samme gælder om Helligaanden. Det er 
kun dem, som drages meget nær til Menig- 
heden, der erfarer lig Salmisten, at det er saligt 
at bo i Guds Hus. 

At Menigheden er Helligaandens Bosted, vil 
jo sige, at han har taget den i Besiddelse som 
sin lovlige Ejendom i Jesu Sted til Brug for 
den Tjeneste, der er ham givet. Derved er 
Menigheden helliget Herren og dens Bestem- 
melse givet. Det er Helligaanden, som giver 
Menigheden dens Livsindhold og høje Værdig- 
hed. Ved ham bliver den til en levende Organ- 
isme fuld af Liv og Skønhed. Uden Hellig- 
aanden er den kun et tomt Hus, der vil for- 
falde, selv om Stilen er aldrig saa fin. 

Helligaandens Gerning i Menigheden. 

Helligaandens Gerning er ikke blot at fylde 
Menigheden, saa at den erholder det Hellig- 
hedens Grundpræg, som adskiller den fra alle 
andre menneskelige Sammenslutninger, men at 
gøre den til et velskikket Redskab for Guds. 
Riges Fremme paa Jorden. Det er om Menig- 
hedens Opbyggelse og Fremvækst, at Hellig- 
aandens Gerning samler sig, den er Midtpunk- 
tet for al hans Virksomhed. 

Men Menighedens Opbyggelse kan ikke skride 
frem paa samme Maade som andre Bygninger. 
Det Materiale, hvoraf den skal opføres, er af en 
hel anden Beskaffenhed end det, hvormed der 
i Almindelighed bygges. 

Vel kan Menigheden lignes ved en Bygning, 
eftersom den tjener til Helligaandens Bosted, 
men den er mere end en Bygning, den er en 
levende Organisme, sammensat af mange for- 
skellige Mennesker, som er forbundne med et 
fælles Liv, Helligaanden. At sammenføje de 
mange til et rigt og frugtbart Samfundsliv det 
er Helligaandens Gerning. Det er et Værk af 
den højeste Rang, en Livets Kunst, som alene 
den store Aandens Mester magter. 

Hvis han nu ved at tegne Herrens Billede i 
de troendes Hjerter paa Naadens Grund udslet- 

tede deres Personlighed og Ejendommeligheder, 
saa at de blev ens alle sammen, skønner vi, at 
hans Gerning var forholdsvis let. Men det gør 
Helligaanden ikke. Det er ham givet at bevare 
og danne de frie Personligheder med deres 
Særpræg og Evner i den Grad, at de naar den 
højeste Fuldkommenhed, paa samme Tid som 
han forener dem til en harmonisk Enhed efter 
Jesu Billede. 

Det er ikke underligt, om end beklageligt, at 
Helligaandens Gerning i Menigheden skrider 
langsomt frem, eftersom den omfatter Tildan- 
nelsen af det enkelte Menneskes Personlighed 
samt Sammenføjelsen af de mange selvstændige 
Enere til en Enhed. Han kan jo ikke føre det 
enkelte Menneske længere, end det vil, og han 
kan ikke afvige fra den Grundregel, at ethvert 
Fremskridt staar i Forhold til Menighedens Op- 
byggelse. At komme i det rette Forhold til 
Helligaanden, at blive fyldt af ham, er derfor 
meget nær forbunden med at staa i det rette 
Forhold til Menigheden. Med Rette kan det 
siges, som foran sagt, at Helligaanden er at 
finde i den, det vil sige, at Vejen frem til at 
staa i det rette Forhold til ham gaar om ad 
Menigheden. Det er ved at fylde sin Plads i 
den, elske den, tjene den, ofre sig for den med 

alt, hvad det indebærer, at vi finder Naade for 
hans Ansigt. I Forhold til, som vi gør dette, 
skænker han os de Gaver og den Naade, som 
vi tiltrænger for at være til Velsignelse for 
Menigheden. 

Har vi ved Troen faaet Del i Livet, Guds 
Naadegave, da tilkommer det os i Frihed at 
give det tilbage til Gud, hellige det til hans 
Ære. Først da bliver det i Ordets rette For- 
stand vort eget med Sikkerhed mod Misbrug 
og med Mulighed for rig Udfoldelse. Vi helliger 
Herren vort Liv, naar vi fremstiller os for hans 
Ansigt til Tjeneste i hans Menighed. Ved at 
gøre dette underkaster vi os den Tugt og Træ- 
ning, som ligger i at sætte egne Interesser til 
Side for Menighedens Vel og Fremgang. 

De Kaar, fraregnet den første Festlighed, 
som Menighedslivet byder, kan være haarde 
nok for vort store Jeg. Det kan ikke, naar det 
gælder om i Herrens Navn at være noget for 
andre, faa det store Ord, som det gerne vil. 
Ja, Menigheden er, baade i dens jævne Frem- 
træden og ved dens uensartede Sammensætning, 
meget prøvende for det naturlige Menneske. 
Der er nok at forarges over og nok at støde 
sig paa. Det meget Stillads, som følger med 
dens Opbyggelse, skæmmer den. Den er under 

Bygning. Men til Trods derfor maa Hellig- 
aanden nødvendigvis føre os den Vej. Det i os, 
der ikke kan være tjent med, at vi stiller os 
ret til Herrens Menighed, er ikke for godt til 
at dø, selv om det lover aldrig saa meget. 

Dog dette er kun den negative Side. Den 
frugtbærende Side bestaar i, at det Liv, som er 
os skænket af Herrens Naade, kommer til Ud- 
foldelse, og det sker ved, at vi giver os hen for 
Menigheden. Joh. siger i sit første Brev Kap. 
4, 20: »Thi den, der ikke elsker sin Broder, 
som han har set, hvorledes kan han elske Gud, 
som han ikke har set.« Og da Herren gav sine 
Disciple Anvisning paa, hvordan de skulde blive 
i ham, eller hvordan de skulde blive i hans Kær- 
lighed, sagde han til dem, at de skulde elske 
hverandre (Joh. 15, 9—12). Saa er Livets Vej. 
Herren er i sin Menighed ved Helligaanden. 
Som vi stiller os til den, saaledes stiller vi os 
til Herren. 

Grunden til den nedslaaende Kendsgerning, 
at det skrider langsomt frem med Menighedens 
Enhed baade i smaa og store Kredse, maa søges 
i de Kristnes Forhold til Menigheden. Det van- 
skelige Punkt er, at det ser ud til, at Forholdet 
til Menigheden beskærer den personlige Frihed, 
uden hvilken Personligheden ikke kan komme 

til sin Ret. Det er mellem at blive bunden af 
Menigheden og at hævde sin Frihed, at Striden 
staar. Den kan til Tider være baade haard og 
bitter. Hvem har ikke oplevet Tider, da Fri- 
stelsen til at gaa var stor, og dog, det viste sig, 
at det var ingen let Sag. Det er godt, at det 
ikke er let at gaa; thi hvem vilde ellers blive? 
Peter har i sit Svar til Herren sagt de rette Ord: 
»Herre, til hvem skulde vi gaa hen? Du har det 
evige Livs Ord« (Joh, 6, 68). 

Nej, vi skal ikke være bange for at miste os 
selv ved i alle Maader at fylde vor Plads i Me- 
nigheden ved dens Gudtjeneste og i dens Ar- 
bejde. Derved dannes vi til hellige Personlig- 
heder efter Jesu Kristi Billede. Han har elsket 
Menigheden og givet sig selv hen for den. Det 
er ogsaa derved, at Livet fornyes, beriges og 
styrkes i den Helligaand. Den personlige Frihed 
er jo ikke til for sin egen Skyld, men for at 
bruges i Livets Tjeneste, for at vi selv skal vælge 
at bruge Livet til Herrens Ære og Pris. 

Vi skal derimod være bange for at give Rum 
for den Tale om Helligaanden, som fører bort 
fra Menigheden, saavelsom for alt, hvad der vil 
skille os fra den; thi det er af det onde. — Ved 
nærmere Undersøgelse viser det sig, at Fristel- 
sen til at tage os selv til Rette har Tilknytnings- 

punkt til vort eget Jeg. Enten gælder det om 
at spare os selv, Omkostningerne er for store, 
eller ogsaa er Menighedslivet for trangt, vi kan 
ikke rigtig komme til. 

Hvis der ikke, set fra et rent Fornuftsyns- 
punkt, var nogen Sandhed i det, at Menigheds- 
livet kræver Selvhengivelse, vilde Fristelsen til 
at gaa ikke være stor. Men det er der jo. Det 
er først, naar Helligaanden ud af Ordets rige 
Skatte faar belært os om, at Livet styrkes og 
bevares ved at give det hen, at vi kan sejre over 
Fristelsen. 


Helligaandens Gerning ved Menigheden. 


Hvorvel Helligaandens Gerning i Menigheden 
er en Enhed, har den den dog to Sider. Den 
ene omfatter, som paavist, Menighedens Opbyg- 
gelse, der sker ved det enkelte Medlems Til- 
dannelse og ved at sammenføje de mange til 
en Enhed. Den anden Side omfatter Virksom- 
heden for Guds Rige udadtil, hvortil Menig- 
heden tjener som Organ. Ved at sammenføje 
de mange til et rigt og frugtbart Samfundsliv 
dannes Menigheden til et brugbart Redskab til 
dette omfattende Arbejde. 

Ethvert Menneske, som har faaet Del i Naa- 
den, er, hvor megen Værdi det end har, stærkt 

begrænset og ensidigt. Arbejdet for Guds Rige 
er vidtstrakt og stort. Det omfatter foruden 
det besværlige Forarbejde og det glædelige 
Høstarbejde tillige det indsigtsfulde Tildannel- 
sesarbejde. Dertil tiltrænges mange forskellige 
Arbejdere med særlige Anlæg, Evner og Gaver, 
som er helligede Herren ved Helligaandens Kær- 
lighed. 

Til denne mangesidige Virksomhed passer 
Menigheden. Den er som skabt dertil, og ved 
Helligaanden er den i Besiddelse af Livets Til- 
pasningsevne. Menigheden er et velskikket Or- 
gan til Evangeliets Forkyndelse. Den har selv 
oplevet Ordets frelsende Kraft. Den aabner 
med Glæde sin Favn for enhver, der bekender 
sin Tro paa Jesus Kristus. Den er rede til at 
trøste og vejlede alle, som kommer til den i 
Herrens Navn, ja, opsøge og hjælpe saadanne, 
der trænger til en kærlig Haandsrækning. Dette 
og meget andet er Menighedens sande Livsvirk- 
somhed ved Helligaandens Kraft. 

Naar det er saaledes, stadfæstes den Sand- 
hed, at Helligaanden er at finde i Menigheden. 
Hans Gerning beror ikke paa tilfældige Indsky- 
delser og taagede Aabenbarelser, den har sit faste 
Punkt i Menigheden. Ved at hellige os til Menig- 
hedens Tjeneste og tjene saaledes, at den opbyg- 

ges, har vi Sikkerheden for, at hans Kraft vil 
fylde os. 

I denne menneskelige Iklædning, hvori Me- 
nigheden fremtræder, var det, at Gud mødte os. 
Det var ved Menigheden, at Guds Kærlighed 
lyste os imøde. Ved dens Mund hørte vi Naa- 
dens Evangelium. Den kæmpede Troens Kamp 
for os i Bøn og Strid. Vi er som fostret i dens 
Skød. Menigheden har haaret os, retledt os, lært 
vore svage Hænder at arbejde for Guds Rige, 
og den har lyst Guds Velsignelse over os. Ja, 
det har Menigheden gjort, drevet dertil af Hel- 
ligaanden. 

Naar her fremholdes, at Helligaanden er at 
finde i Menigheden, og at vi bør søge ham der, 
bør det ikke overses, at her er Talen om, hvor- 
dan vi kan blive fyldt af ham. Dette har jo til 
Forudsætning, at vi er blevet beseglet med Aan- 
den. Beseglingen finder Sted, som paavist, i 
Forbindelse med Troen paa Vidnesbyrdet om 
Jesus Kristus. Det er ved Ordet, naar det mod- 
tages i Hjertet, at den personlige Forbindelse 
knyttes mellem Mennesket og den Herre Jesus 
Kristus ved Helligaanden. 

Ordet er Helligaandens Tilpasning for den 
personlige Livsforbindelse, ligesom Menigheden 
er Tilpasningen for alle dem, der har faaet Del 


Busse 


i Livet. Helligaanden kan ikke mødes med Men- 
nesket uden gennem en bestemt Form, hvorved 
han kan træde frem indenfor Menneskets Syns- 
kreds. Der maa være noget bestemt, noget 
haandgribeligt, som Mennesket kan træde i For- 
bindelse med. Uden dette er hele den aandelige 
Verden udenfor vor Synskreds, og vi vilde være 
overgivet til en Blanding af onde og gode 
Drømmesyner uden Sikkerhed for, at vi deri 
møder Helligaanden. Nej, vi kan hverken gribe 
den aandelige Verden, fastholde den eller ind- 
ordne os under den her i Timeligheden, uden 
at den møder os i en bestemt Form. Det er 
derfor, at Herren møder os i Menigheden ved 
Helligaanden, for at Livet, naar det ved Ordet 
er født i vore Hjerter, kan komme til at udfolde 
sig og bære rig Frugt. 

Her som paa alle andre Omraader af Guds. 
Rige gælder det om at have Øje for dets tvende 
Sider: Aanden og Formen. 

Men Hovedtanken, som her er fremme, er, 
at Helligaanden udfører sin Gerning her i Ver- 
den ved Menigheden, paa samme Maade som 
Mennesket udfører sin Gerning ved Hjælp af 
sit Legeme. Denne Virksomhed vil da antage 
mange forskellige Former, alt eftersom Forhol- 
dene kræver det, og alt eftersom den udføres. 

af Menighedens mange forskellige Enere. En- 
heden i Virksomheden vil dog ikke brydes der- 
ved. Thi de mange forskellige Evner, Gaver og 
Tjenester vil ved Helligaanden samvirke til et 
fælles Maal: Menighedens Fremvækst. 

Vil man hænge sig i Formen, fremhæve den 
ene Form fremfor den anden, da brydes En- 
heden og man fremmer Ensidigheden. Dette 
bringer Forstyrrelse. Vel er alle Former ikke 
lige fuldkomne og lige skønne, men i Guds Rige 
er det ikke det, der glimrer, men det, som er 
nyttigt, der har størst Værdi.  Helligaanden 
skænker aldrig nogen Naadegave, betror ingen 
nogen Tjeneste, uden til at fremme det fælles 
Vel. Peter siger: »Eftersom enhver har faaet 
en Naadegave, skulle I tjene hverandre dermed 
som gode Husholdere over Guds mangfoldige 
Naade« (1. Pet. 4, 10). 

At underordne sig dette kan for det enkelte 
Medlem til Tider koste baade Kamp og Selv- 
opofrelse, men at gøre det finder Naade for 
Helligaanden. Da kan han faa sin Vilje med os 
og i sin Visdom tildele os det Maal af Livskraft, 
som han finder betimeligt. Naadegaver, der be- 
tegner de skabende Kræfter, som Helligaanden 
meddeler til dem, som helliger sig til Arbejde 
for Guds Rige, er vel Gaver, men de kan ikke 

uddeles paa samme Maade, som der uddeles 
Gaver ved Juletid. De kan kun gives i Forhold 
til, som det enkelte Menneske har personlig 
Modenhed til at bruge dem paa rette Maade. 
Et Overmaal af Gaver vilde jo ellers let føre 
til Misbrug, Selvforherligelse og megen anden 
Skade. 

De kan derfor ikke gives, uden at de bliver 
omsat til en Del af selve Menneskets Person- 
lighed. En Far kan ikke, om end han gerne 
vilde, give sin tiaarige Søn sin Forretningsdyg- 
tighed i Fødselsdagsgave. En saadan Gave kan 
ikke gives, den skal Sønnen selv vinde og til- 
egne sig langs ad Livets Vej. Ligesaa lidt kan 
Helligaanden give os sine skabende Kræfter, de 
skal vindes og tilegnes af os, saa at de bliver 
en Del af os selv. Det er om dette, at Striden 
staar i vort frie Forhold til Helligaanden. I 
Forhold til som vi faar Naade til at give Plads 
for ham i vort Liv og i vor Gerning, bliver vi 
fyldt af ham. 

Børn, som vi er med et vist Anstrøg af For- 
fængelighed, ligger det nær for os at være mere 
optaget af at faa Gaver end at blive gjort skik- 
ket til at bruge dem. Men Helligaanden, hvis 
Gerning det er at fremhjælpe vor aandelige 
Vækst til Modenhed ved at give os Del i Ar- 

bejdet for Guds Rige, overvaager, at det ikke 
bliver over Evne. Thi over vor Virksomhed 
for Guds Rige staar vor Sjæls Frelse. For Op- 
naaelse deraf maa alt andet vige eller stilles i 
Forhold dertil. 

Naar Menighedens Missionsarbejde lykkes 
saa godt, som det gør, da er det, fordi det er 
baaret og virket ved Helligaandens Kraft og 
Enhed. Vel er der megen Brist i Arbejdet, 
grundet paa Redskabernes Ufuldkommenhed; 
men til Trods derfor er Missionsarbejdet, naar 
vi tænker paa det Sindelag, som det er baaret 
af, og de frivillige Ofre, der bringes for at føre 
det frem, sammenlignet med al denne Verdens 
Virksomhed, en Aabenbaring af en anden Verden. 


Formaalet for Helligaandens Gerning. 


Skriften siger derom: »Han skal herliggøre 
mig; thi han skal tage af mit og forkynde eder« 
(Joh. 16, 14). Helligaandens Virksomhed i og 
ved Menigheden samler sig derom. Hvor om- 
fattende den end er, har den dog dette Enheds- 
mærke. Derpaa kendes den til alle Tider og 
under alle Forhold. 

Vi ser, at Helligaandens Gerning er en Fort- 
sættelse af Guds herlige Aabenbarelse ved Jesus 
Kristus. Derom siger Herren selv, Joh. 17, 4 

»Jeg har herliggjort dig paa Jorden ved at fuld- 
byrde den Gerning, som du har givet mig«. — 
Faderens Herliggørelse var Summen af Sønnens 
Livsgerning. Denne fuldbyrdede han ved i sit 
Liv og ved sin Død at aabenbare Faderens Væ- 
sen, saaledes at han blev kendt og elsket af 
dem, hvis Hjerte var vendt mod Gud. 

Paa samme Maade er det Helligaandens Ger- 
ning at forherlige Sønnen, gøre ham kendt og 
elsket ved at tegne et sandt Billede af ham i 
de Menneskers Hjerter, der længes efter Sam- 
fund med Gud. Som Jesus Kristus er den sande 
Aabenbaring af Gud, saa er han Vejen, der fører 
tilbage til Gud. 

Derfor fjerner Helligaandens Gerning sig 
aldrig fra Jesus Kristus. Det er vel ikke altid 
muligt for os at se, men før eller senere skal 
det nok komme for Dagen, at saaledes er det. 
Enhver aandelig Virksomhed, der ikke har Jesus 
Kristus i Forgrunden, er ikke, hvor lovende 
den end ser ud, virket af Helligaanden. Alt, 
hvad han meddeler, henter han fra Jesu rige 
Livsfylde. Han paaminder ved Skriftens Hjælp 
om, hvad Jesus har sagt. Og han forklarer Jesu 
Gerning, særlig hans Død og Opstandelse, saa- 
ledes at Forligelsens Værk ses i den rette Be- 
lysning. Thi selv om vi er kendt med de histo- 

riske Kendsgerninger, fatter vi dog ikke den 
guddommelige Mening dermed uden Helligaan- 
dens Hjælp. Paa den Maade herliggør han Jesu 
Kristi Gerning i Menigheden, saa at han kom- 
mer til at staa for den som dens Frelser og 
Herre. 

Men det er kun den ene Side af Helligaan- 
dens Gerning, den anden Side bestaar i, at Jesus 
Kristus bliver forherliget ved os. Dette sker 
ved, at hans Billede bliver levendegjort i Menig- 
hedens Liv og Virksomhed. Naar det bliver an- 
skueliggjort paa den Maade, da lyser det i den 
mørke Verden, saaledes at den ikke kan undgaa 
at se det. Da opfyldes Jesu Ord: »Lader saa- 
ledes eders Lys skinne for Menneskene, at de 
maa se eders gode Gerninger og ære eders 
Fader, som er i Himlene« (Matt. 5, 16). 

Det var som Menneske, at Jesus Kristus for- 
herligede Faderen, ved at han i hele sit Liv og 
under alle Livsforhold var bestemt af Samfun- 
det med ham. Fra denne Grundregel afveg han 
aldrig, og Følgen var, at hans Menneskeliv blev 
sandt, harmonisk, fuldt af Livskraft, Godhed og 
Skønhed. I Lyset af Jesu Kristi Menneskeliv 
hører al Diskussion op vedrørende den sande 
Aandelighed. Han var fuld af Helligaanden til 
Overmaal, og hans Menneskeliv var den sande 

Udformning deraf. Derfor staar han for alle 
skiftende Slægter som det lysende Eksempel 
til Efterlevelse. 

Det er et saadant Menneskeliv, Helligaanden 
vil genskabe i os til et Vidnesbyrd om, at Men- 
neskets sande Livskilde er i Gud, og at der ud 
fra Samfundet med Gud udfolder sig et sandt, 
stærkt og rigt Menneskeliv. 

Den Aandelighed, der ikke sætter Frugt i 
Menneskets Liv, er gold som Ørkenen, alt hvad 
den fremtryller er kun Luftspejling. Den sande 
Aandelighed, den, Helligaanden virker, er rig 
paa Frugter, og de bestaar, som Paulus siger, i: 
»Kærlighed, Glæde, Fred, Langmodighed, Mild- 
hed, Godhed, Trofasthed, Sagtmodighed og Af- 
holdenhed« (Gal. 5, 22—23). Et Kristenliv, der 
bærer saadanne Frugter, er fuldt af Skønhed. 
Det afspejler paa forskellig Maade Jesu rige Liv 
og er til Forherligelse af hans Navn paa Jorden. 
Gaverne, ja, de har deres Betydning, naar de 
bruges ret, og Tjenester, ja, det er en Naade at 
være en Gerning betroet, men ligemeget af hvad 
Slags Gaverne end er, og hvori Tjenesten end 
bestaar, de hører op. Det er med dem, som 
med Blomsterne, de har kun en kort Tid. Det 
er kun de kristelige Dyder, der bliver. De er 
af guddommelig Oprindelse, en Udstraaling af 

Guds herlige Væsen, som ved Naadens Foran- 
staltning i Jesus Kristus meddeles alle dem, der 
ved Helligaanden bliver delagtig i Naaden. For- 
men for de kristelige Dyder kan forandre sig 
efter Forholdene, eftersom de kun er Udform- 
ningen for et blivende Aandsliv, men efter deres 
Væsen hører de Evigheden til. 

Naar alle de, i hvis Liv Helligaandens Ger- 
ning bærer Frugt, og som derved hver for sig 
afspejler noget af Jesu Kristi Herlighed, bliver 
sammenføjet til et harmonisk Hele, da er Hel- 
ligaandens Gerning her paa Jorden fuldført" 
Paa den Dag vil han føre Menigheden frem for 
dens Herre, for at de to, som tilhører hinanden, 
kan være sammen for bestandig. Fra den Stund 
af begynder der et nyt Afsnit af Guds Rige. 

Hvad her er fremdraget vedrørende Hellig- 
aandens Gerning, er kun menneskeligt Styk- 
værk. Vi bør ikke glemme, at Helligaandens 
Gerning har et Omfang, som rækker til de 
dunkleste Steder, langt udover vor Synskreds, 
og at den i Jesus Kristus har en Fylde, som 
er i Stand til indtil Overmaal at give vort Liv 
Indhold og Skønhed. 


